text: Selfie-aber flytter ind i Givskud Zoo
  19 maj 2016 kl. 11.42
  Fra slutningen af maj kan gæster i Givskud Zoo møde sorte sulawesi-makakaber. Det var en makakabe, der for år tilbage blev verdenskendt som selfie-aben. 
  Fra slutningen af maj får Givskud Zoo nye beboere, når tre sulawesi-makakaber flytter ind. De tre aber flytter ind i stedet for chimpanserne, der flyttede ud sidste efterår.
  - Jeg tror, vores gæster bliver fascineret af de nye abers udseende. Hannen er cirka dobbelt så stor som hunnerne, og begge køn har en ”hanekam” på hovedet. Den bruger de – sammen med en masse lyde og mimik – til at kommunikere med hinanden, siger Kim Skalborg Simonsen, der er biolog i Givskud Zoo, i en pressemeddelelse.
  Sulawesi-makakaben blev berømt, da en fotograf satte et kamera op på øen Sulawesi. Det lykkedes en abe at tage et billede af sig selv, og aben blev efterfølgende verdenskendt som selfie-aben.
  